hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy en en hy en hy hy hy hy hy hy hy hy zh zh zh zh zh hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy en hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy pt hy hy hy hy hy hy hy en hy hy hy hy hy hy hy hy de hy hy de en hy hy en en
Համաձայն կնքված Հուշագրի` նախագծի ընդհանուր բյուջեն, ներառյալ մինչև 2025 թ. ընթացիկ գործառնական ծախսերը, կազմում է մոտ 3 մլն ԱՄՆ դոլար:
Մինչեւ փիլիսոփայական, մաթեմատիկական եւ հավանականության առավել (շատ) պրակտիկ խնդիրների հետազոտող դառնալը Նասսիմ Թալեբը 𝟮𝟭 տարի զբաղվել է ռիսկեր ստանձնելով ու կառավարելով։
"Եռանկյուն" շարքի բանախոս քաղաքագետ Մանվել Սարգսյանը վերլուծում է Հայաստանում տեղի ունեցող քաղաքական իրադարձությունները՝ հիմնվելով պատմական փաստերի, ազգային էության և բնավորության վրա։ Շարքը չափազանց արդիական է, քանի որ վերլուծությունները այժմեական են և պարզաբանում են Ռուսաստան, Թուրքիա, Հայաստան եռանկյան կապն ու զարգացումները։
Շարքը կարող եք դիտել մեր ալիքում։
Նախագծի ավարտին մասնակիցները կտիրապետեն ֆրիլանս հարթակներում հեռահար աշխատելու հմտությունների, կունենան սեփական էջեր՝ համապատասխան պորտֆոլիոներով։
Նախագծի նպատակն է՝ մասնակիցների առնվազն 40%-ը պետք է 9 ամիս հետո կարողանա ինքնուրույն ամսական առնվազն 100,000 դրամ եկամուտ վաստակել։ Պիլոտային նախագծի պատասխանատուն եւ կոորդինատորը Արթուր Աղաբաբյանն է։ Դասընթացավարներն են.
Առաջնորդության դասընթաց- Ժորա Աբովյան, Արա Ղուլիջանյան, Արթուր Աղաբաբյան
Հուլիսի 16-17-ին գնում ենք Կողբ
Որտե՞ղ՝ Տավուշի մարզի Կողբ գյուղ
Ե՞րբ՝ հուլիս 16, 17
Հովանավորներ՝ Team Telecom, Rent Car, Transimpex LLC, Coca Cola
Օր 1 | Հուլիսի 16
08:00-12:00 Հյուրերի ժամանում Կողբ՝ Երեւանից եւ այլ մարզերից
10:00-12:00 Կողբի Սուրբ Գրիգոր Լուսավորիչ եկեղեցուց, Բերդավանի Ղալինջաքար
բերդից եւ Նոյեմբերյանի Սուրբ Սարգիս եկեղեցուց Վարդավառի երթ
12:00-12:30 Երթի մասնակիցների եւ հյուրերի հանդիպում եւ Վարդավառի շուրջպար
14:00-15:30 «Ethno Colors» խմբի համերգ
15:30-18:00 Վարդավառի տոնակատարություն, պարեր, լարախաղաց, ջրոցի եւ այլն
20:00-21:30 «Նեմրա» խմբի համերգ
21:30-22:00 Վարդավառի ուղերձ, շուրջպար եւ այլն
22:00-23:30 Արամ MP3-ի համերգ
23:30-ից մինչեւ լույս Խարույկներ, շուրջպար եւ այլն
Օր 2| Հուլիսի 17
00:00-13:00 Այցեր տեսարժան վայրեր
14:00-16:00 «Hayat Project» խմբի համերգ
Ուղևորափոխադրում՝ GG shuttle (3,500 ՀՀ դրամ)
Սնունդը՝ ArtLunch-ից (5,000-7,000 ՀՀ դրամ երեքանգամյա սնունդ) ու տեղի բնակիչներից
Գիշերակացը՝ վրանային ճամբար (անձը 3,000 դրամ), հյուրընկալ ընտանիքների տներում (անձը 10,000 դրամ)
Տուրիստական ընկերություններ` OneWayTour, Hatis Tour, Hamshen Tour, One World Tour
Ի՞նչ ունենաք Ձեզ հետ․
Փոխնորդ հագուստ և սրբիչ,
Գիշերակացի համար անհրաժեշտ իրեր և հագուստ,
Հարցերի դեպքում կարող եք զանգահարել՝ 033-00-77-33
«Կողբ» հիմնադրամը կազմակերպում է հայ-բրիտանական հարաբերություններին նվիրված համաժողով, որի շրջանակներում տեղի կունենա նաեւ Օլիվեր Բոլդուինի «Վեց բանտ եւ երկու հեղափոխություն» գրքի հայերեն հրատարակության շնորհանդեսը։
Կազմակերպվող համաժողովի նպատակն է բացահայտել և ներկայացնել Մեծ Բրիտանիայի իրական դերակատարությունը մեր տարածաշրջանում և մասնավորապես վեջինիս ազդեցությունը Հայաստանի վրա։
Համաժողովի շրջանակներում Հայաստանից եւ Մեծ Բրիտանիայից մի շարք գիտնականներ ու հետազոտողներ կներկայացնեն թեմայի վերաբերյալ իրենց  զեկույցները։
2020 թվականի հոկտեմբերին լրացավ «Կողբ» հիմնադրամի 7-ամյակը, ինչի առթիվ Տավուշի մարզի Կողբ համայնքի վարչական տարածքոմ գտնվող «Զիկատար» պետական արգելավայրի տարածքում 5 հեկտարի վրա տնկվեց ընդհանուր 7․000 անտառային, անտառային-պտղատու եւ գեղազարդ ծառ:
Միջոցառումը բաց էր հիմնադրամի աջակիցների, բնության սիրահարների և լայն հանրության համար։ 2020թ. հուլիսից սկսած մասնակիցները հնարավորություն ունեցան հիմնադրամի կայքում տարածքի սխեմատիկ քարտեզի վրա առցանց ամրագրել իրենց տնկելիք ծառը և դրա տեղադրությունը, իսկ ծառատունկի օրը, անձամբ տնկել այն։
Նախագիծը կնպաստի ՀՀ-ում անտառածածկ տարածքների ավելացմանը, ինչպես նաև կօգնի ավարտին հասցնել Կողբում Թումո ստեղծարար կենտրոնի շինարարությունը, քանի որ միջոցառման ամբողջ հասույթը ուղղվել է այդ նպատակին։
2020 թվականի հունիսի 1-ին՝ երեխաների պաշտպանության օրը, «Կողբ» հիմնադրամը մեկնարկեց հերթական կրթական նախագիծը՝ հայտարարելով ժամանցային տեսախաղի ստեղծման և մշակման բաց մրցույթ։
Մրցույթին կարող են մասնակցել բոլոր ստեղծարար անձինք, թիմերը եւ կազմակերպությունները՝ մինչեւ օգոստոսի 1-ը ներկայացնելով տեսախաղի սեփական կոնցեպտն ու սյուժեն՝ ուղղված 10 տարեկանից բարձր երեխաների հետեւյալ կարողությունների զարգացմանը.
✅ Մտածել եւ հասկանալ
✅ Ստեղծագործել և ստեղծել
✅ Չվնասել ու պահպանել բնությունը
Մրցույթի պայմաններին կարող եք ծանոթանալ այստեղ։
2019 թվականի նոյեմբերին «Կողբ» հիմնադրամը «Բուն» հիմնադրամի հետ համագործակցությամբ մեկնարկեց ամենաարժեքավոր նախագծերից մեկը՝ «Քաղաքագիտության ալգորիթմ» բանախոսությունների շարքը։ Նպատակը մեր իմացածը հասկանալն ու (վերա) իմաստավորելն է, քանի որ միայն այդ պարագայում կկարողանանք այն ծառայեցնել առաջընթացին ու կայուն զարգացմանը: Շարքի բանախոսն է քաղաքագետ Մանվել Սարգսյանը։
«Կողբ» հիմնադրամը և «Բուն» գիտամշակութային հիմնադրամը» 2019 թվականի նոյեմբերին մեկնարկեցինք բանախոսությունների նոր շարք՝ «Ինքնիշխանության անատոմիա»։ Բանախոսությունների շարքում անդրադարձ է լինելու ինքնիշխանության խնդրի տարբեր ասպեկտներին։ Ինքնիշխանությունը դիտարկվելու է փիլիսոփայական, քաղաքական, մարդաբանական, տնտեսական, մշակութային, կրթական ասպեկտներով։ Գլխավոր հարցադրումն այն է, թե ալգորիթմների ու տվյալների դարաշրջանում մարդիկ ու հասարակությունները որքանով կկարողանան դառնալ կամ մնալ ինքնիշխան։
Արդյո՞ք տոտալ վերահսկողության ժամանակներում մտածելու և գործելու խիզախությունը վտանգված է։ Խնդիրը հատկապես արդիական է Հայաստանում, որտեղ արմատացած է այն պատկերացումը, որ մեր շուրջը հյուսված են դավադրության տեսություններ, և ամեն ինչ այդ տեսությունների շրջանակում է ընթանում։ Ինչպե՞ս կարելի է դուրս գալ այս տեղապտույտից, որը կոչվում է «վարժեցված անօգնականություն»։ Մի մտածելակերպ, երբ մարդիկ չեն հավատում, որ իրենք և մյուսները կարող են ինչ-որ բան փոխել։
Նախագծի համակարգողն է Սերոբ Խաչատրյանը։
Ի՞նչ անել, ինչպե՞ս անել
«Կողբ» հիմնադրամի և «Բուն» գիտամշակութային հիմնադրամի 2017 թվականին ստորագրված փոխըմբռնման հուշագրով հաստատված համագործակցությունը շարունակվեց բանախոսությունների երկրորդ շարքի՝ «Ի՞նչ անել, ինչպե՞ս անել» նախագծի շրջանակներում։ Շարքը նպատակ ունի քննարկել արժեքների գործնական կիրառման շնորհիվ այսօր առկա խնդիրների լուծման տարբերակները։
Արժեքների հեղափոխությանը պետք է հետեւի գաղափարներինը, հետևաբար արժեքների մասին խոսքին պետք է հաջորդի ոլորտային կոնկրետ գաղափարների եւ առաջարկների վերաբերյալ խոսքը։
Շարքի բանախոսն է Արման Բարսեղյանը։
Կողբ հիմնադրամի և Ռեֆրութ ՍՊԸ–ի համագործակցությամբ Տավուշի մարզում իրականացվում է գյուղատնտեսական ինկուբատորի ստեղծման նախագիծը, որի հիմնական նպատակներն են․
✅Տավուշի մարզի սահմանամերձ համայնքներում գյուղատնտեսական մթերքի նկատմամբ կայուն պահանջարկի ձեւավորում,
✅Ուսուցման եւ պրակտիկ աշխատանքի միջոցով համապատասխան գիտելիքների և հմտությունների տիրապետող երիտասարդ մասնագետների պատրաստում, ովքեր հետագայում կարող են միավորվել և ինքնուրույն գյուղատնտեսական կոոպերատիվներ կամ այլ տնտեսություններ ստեղծել։
✅Այդ տնտեսությունների արտադրանքի միասնական մարքետինգի և իրացման կազմակերպում,
✅Գյուղատնտեսական ինկուբատորի գործունեության արդյունքում ձեւավորվելիք միջոցներով (նաեւ Կողբ համայնքում կառուցվող Թումո կենտրոնի) ընթացիկ ծախսերի մասնակի ֆինանսավորում։
«Կողբ» հիմնադրամը և «Բուն» գիտամշակութային հիմնադրամը 2017 թվականին ստորագրեցին փոխըմբռնման հուշագիր և սկսեցին իրենց համագործակցությունը «Արժեբանություն» նախագծի շրջանակներում։ Նախագիծը իրենից ենթադրում է 11 բանախոսություն-քննարկումներից բաղկացած հանդիպումների շարք, որը տեղի է ունենում յուրաքանչյուր ամսվա վերջին հինգշաբթի օրը։  Այն նպատակ ունի նման քննարկումների շնորհիվ նպաստել արժեքահեն հասարակության ստեղծմանն ու կայուն զարգացմանը։ Նախագիծը համակարգում է արևելագետ և դիվանագետ, ԵՊՀ Արաբագիտության ամբիոնի հիմնադիրներից պրոֆեսոր Դավիթ Հովհաննիսյանը։
Բունուս կրթական հարթակում մեկնարկել է «Բուն» հիմնադրամի հետ համագործակցության հերթական արդյունքը՝ Հասարակագիտության 10-րդ դասարանի դասընթացի առցանց տեսաշարը առաջին մասը «Անձնական ֆինանսներ», երկրորդը՝ «Ձեռնարկատիրություն» թեմաներով։
Չափազանց արդիական եւ բարձրորակ բովանդակությամբ այդ կրթական տեսանյութերը հասանելի են ոչ միայն Հայաստանի բոլոր բնակավայրերի աշակերտներին, այլ նաև երկրից դուրս հայկական համայնքների մեր հայրենակիցներին:
«Կողբ» հիմնադրամի եւ ԹՈՒՄՈ ստեղծարար տեխնոլոգիաների կենտրոնի համագործակցության շրջանակներում սահմանամերձ Կողբի և հարակից համայնքների 26 պատանիներ մասնակցեցին ԹՈՒՄՈ-ի ամառային ճամբարին:
Արդեն մի քանի տարի շարունակ «Կողբ» հիմնադրամը կրթաթոշակներ է շնորհում «Քվանտ» վարժարանի «Օժտված երեխաներ» մրցույթի հաղթողներին՝ խրախուսելով նրանց լավագույնս դրսևորել իրենց գիտելիքները և հաղթանակներ տանել տարբեր օլիմպիադաներում։
Հիմնադրամը տարածաշրջանի ավելի քան 10  համայնքների պատանիներից կազմավորել է Զիակատար ֆուտբոլային թիմը, որը մասնակցում է ՀՀ ֆուտբոլի մանկապատանեկան առաջնությանը։ Թիմը նախորդ տարի դարձավ իր ենթախմբի չեմպիոն՝ իրենից հետ թողնելով մայրաքաղաքի մի շարք անվանի թիմերի,  և դուրս եկավ մինչև 16 տարեկանների բարձրագույն լիգա, որտեղ և հիմա թիմը հանդես է գալիս։ Թիմը մարզում է ՀՀ երիտասարդական հավաքականի նախկին մարզիչ Սամվել Ադամյանը։
Հայաստանում և Արցախում «Կողբ» հիմնադրամի շնորհիվ շուրջ 90 կրթական և մշակութային ծրագրեր են ֆնանսավորվել ընդհանուր 100 միլիոն դրամ ֆոնդով։ Մեր դիմորդները հնարավորություն են ստացել սկսել կամ շարունակել իրենց կրթությունը ոչ միայն հայաստանյան կրթական հաստատություններում, այլ նաև աշխարհի այլ բուհերում, ինչպես Բերքլիում, Օքսֆորդում, Սորբոնում և այլն։
Կողբի երաժշտական դպրոցն անվանակոչվեց մեծանուն կոմպոզիտոր Տիգրան Մանսուրյանի պատվին
«Կողբ» հիմնադրամի նախաձեռնությամբ եւ Նոյեմբերյան համայնքի ավագանու որոշմամբ Կողբի երաժշտական դպրոցն անվանակոչվեց մեծանուն կոմպոզիտոր Տիգրան Մանսուրյանի պատվին։
Անվանակոչության միջոցառմանը մաեստրո Մանսուրյանի ներկայությունն ու հուզիչ խոսքը այն դարձրին էլ ավելի ջերմ ու հիշարժան։
Միջոցառումը շարունակվեց դպրոցի աշակերտների և ուսուցիչների համերգով՝ լի մանսուրյանական ոգով։
Վերանորոգված, կահավորված, նոր երաժշտական գործիքներով համալրված եւ արդեն Տիգրան Մանսուրյանի անունը կրող դպրոցի ուսուցիչներն ու սաները ավելի մեծ պատասխանատվությամբ կշարունակեն իրենց աշխատանքն ու կրթությունը։
Նասիմ Թալեբի Incerto գրքերի շարքի շնորհանդես
2021 թվականի հոկտեմբերի 7-ին Մերիդիան էքսպո կենտրոնում «Կողբ» հիմնադրամը և Անտարես ՀԿ-ն կազմակերպեցին աշխարհահռչակ գրող, մաթեմատիկոս, թրեյդեր Նասիմ Թալեբի Incerto գրքերի շարքի շնորհանդեսը։ Շնորհանդեսը բաղկացած էր երեք մասից՝ երաժշտամշակութային, որը նախագծել և կազմել էր մաեստրո Տիգրան Մանսուրյանը, կազմակերպիչների խոսք, գրքերի ներկայացում, Նասիմ Թալեբի ուղերձի ցուցադրություն, թարգմանիչների և խմբագրի խոսք, ջազ համերգ Վահագն Հայրապետյանի և տիրոյի մասնակցությամբ։
Միջոցառման հինգ գործընկերներից յուրաքանչյուրը ներկայացրեց շարքի գրքերից մեկը և իր կողմից մեկ խորհրդանշական նվեր՝ Նասիմ Թալեբի, Տիգրան Մասնուրյանի, Վահագն Խաչատրյանի և Վահագն Հայրապետյանի ստորագրությամբ գրքերը աճուրդի ներկայացնելով։
Շնորհանդեսի հինգ գործընկերներն էին՝ Երևանի կոնյակի գործարանը, «Տելեկոմ Արմենիա» ընկերությունը, «Ֆորա Պրեմիում» ընկերությունը, «Արմենիան Հելիքոփթերս» ընկերությունը և «Արմենիա Մարիոթ Երևան» հյուրանոցը։ Աճուրդից գոյացած ողջ հասույթն ուղղվելու է Հայաստանի մարզերում ֆիզիկամաթեմատիկական-ինժեներական կրթության զարգացմանը։
Կողբի երեխաների այցը Երևան
Ամառային արձակուրդից 3 օր միասին անցկացնելու նպատակով Երեւան էինք հրավիրել Տավուշի մարզի մեր կամավորներին, որոնք միշտ պատրաստակամ աջակցում են մեզ Երեւան ժամանելուց եւ մի փոքր հանգստանալուց հետո ճանաչողական այցի 1-ին օրվա մնացած մասը երեխաները անցկացրին «Թումո» ստեղծարար տեխնոլոգիաների կենտրոնում:
Այցի երկրորդ օրն առավոտյան երեխաները այցելեցին Մատենադարան, այնուհետ՝ «Անտարես» տպագրատուն, որտեղ ծանոթացան գրքի ստեղծման ողջ գործընթացին՝ տպագրությունից մինչև կազմապատում։ Երեկոն երեխաները անցկացրին Գաֆէսճեան թանգարանում՝ Կասկադից հիանալով երևանյան հորիզոններով, իսկ մինչեւ չինական ոճով ընթրիքը՝ դիտեցին արդեն սիրված «Օլիմպիկուս» մուլտֆիլմը։
Այցի վերջին օրը մեր կամավորները այցելեցին Հովհաննես Թումանյանի եւ Մարտիրոս Սարյանի տուն-թանգարաններ՝ էլ ավելի հարստացնելով իրենց գիտելիքների եւ տպավորությունների պաշարը։ Այնուհետեւ երեխաներն այցելեցին կենդանաբանական այգի, իսկ հրաժեշտից առաջ ստացան շնորհակալագրեր ԿողբxԾառատունկ նախագծին ցուցաբերած անգնահատելի աջակցության համար:
Նասիմ Թալեբի Incerto շարքի շնորհանդես-քննարկում
2021 թվականի հունիսի 27-ին Արամ Խաչատրյանի տուն-թանգարանում տեղի ունեցավ Նասիմ Թալեբի Incerto շարքի հայերեն թարգմանությամբ "Սև կարապը" և "Պրոկրուստյան մահիճը" գրքերի շնորհանդեսը, ինչը մեկնարկեց հեղինակի՝ հայ ընթերցողին ուղղված տեսաուղերձով։ Դրան հաջորդեց Թալեբի կոնցեպտների և մեր իրականության մեջ դրանց դրսեւորումների վերաբերյալ քննարկումը։ Քննարկում-շնորհանդեսի հրավիրյալ հյուրերն էին Սերոբ Խաչատրյանը, Վահագն Խաչատրյանը, Տիգրան Մանսուրյանը։
2019 թվականի նոյեմբերի 16-ին «Կողբ» և «Բուն» հիմնադրամները նշեցին իրենց համագործակցության 2 տարին, ինչով էլ մեկնարկեցին բանախոսությունների երկու նոր շարք՝  «Ինքնիշխանության անատոմիա», «Քաղաքագիտության ալգորիթմ»։ Հիմնադրամների երկամյա համագործակցությունը սկիզբ դրեց ևս մեկ համագործակցության «Արամ Խաչատրյանի տուն-թանգարանի» հետ։
2018թ. հոկտեմբերի 19-ին «Մեգերյան կարպետ Արմենիայում» տեղի ունեցավ «Կողբ» հիմնադրամի հերթական բարեգործական միջոցառումը, որի ընթացքում հավաքագրված միջոցները ուղղվեցին Տավուշի մարզի սահմանամերձ տարածաշրջանում իրականացվող «Կողբ–Թումո» նախագծի ֆինանսավորմանը։
2017թ.-ին Գաֆէսճեան արվեստի կենտրոնում տեղի ունեցավ «Կողբ» հիմնադրամի առաջին բարեգործական միջոցառումը, որի ընթացքում հավաքագրված միջոցները ուղղվեցին Տավուշի մարզի սահմանամերձ տարածաշրջանում իրականացվող "ԿողբxԹումո" նախագծի մեկնարկին։
2017թ. հունիսի 6-ին Տավուշի մարզի Կողբ գյուղում տեղի ունեցավ "ԹումոxԿողբ" նախագծի շինարարության հանդիսավոր մեկնարկը հաստատող առաջին քարի տեղադրման արարողությունը: Միջոցառումը կազմակերպվել էր «Կողբ» կրթության, մշակույթի և սպորտի զարգացման հիմնադրամի և «Սիմոնյան» կրթական հիմնադրամի կողմից: Միջոցառմանը մասնակցում էին նաև ՀՀ նախագահ Սերժ Սարգսյանը, պաշտպանության նախարար Վիգեն Սարգսյանը, Տավուշի մարզպետ Հովիկ Աբովյանը, «Սիմոնյան» կրթական հիմնադրամի հիմնադիր Սեմ Սիմոնյանը, «Յուքոմ» ընկերության տնօրեն Հայկ Եսայանը, բազմաթիվ հյուրեր արտասահմանից և Հայաստանից:
Կողբ հիմնադրամի գործունեության պաշտոնական մեկնարկը
2015 թ.-ին տեղի ունեցավ Կողբ հիմնադրամի գործունեության և կայքէջի գործարկման պաշտոնական մեկնարկը։
Մուտքագրեք այն էլ-փոստի հասցեն, որով գրանցվել եք։ Գաղտնաբառի փոփոխության վերաբերյալ ցուցումները կուղարկվեն այդ հասցեին։
Copyright © 2020 Koghb Foundation Developed By Smart Production LLC
ՀՀ, Տավուշի մարզ, գ. Կողբ 4110, 1-ին փող., /35/4 +374 (33) 00 77 33
ՀՀ, Տավուշի մարզ, գ. Կողբ 4110, 1-ին փող., /35/4
+374 (33) 00 77 33
Copyright © 2020 Koghb Foundation Developed By Smart Production LLC